Cartell acordat en el marc del Consell de Relacions Laborals
La celebració del Dia Mundial de la Seguretat i la Salut en el Treball, el 28 d'abril, té per objectiu promoure a nivell internacional el treball segur, saludable i digne i, també és la data triada pel moviment sindical mundial per retre homenatge a les víctimes dels accidents de treball i les malalties professionals.
Uns valors compartits plenament per l'Agenda 2030 de les Nacions Unides i els seus Objectius de Desenvolupament Sostenible (ODS).
Concretament, l'ODS 3 per a la garantia d'una vida sana i el fonament del benestar per a tothom i l'ODS 8 pel treball decent i el creixement econòmic.
Malauradament, la promoció del treball segur, saludable i digne s'enfronta actualment a un repte infinitament més complex que els que es plantegen en el desenvolupament habitual de l'activitat productiva.
Un nou coronavirus, el SARS-CoV-2, que pot afectar les persones i produeix la malaltia coneguda com a COVID-19, es va detectar per primera vegada a finals del 2019 a la Xina i en qüestió de pocs mesos s'ha estès per tot el món.
L'Organització Mundial de la Salut (OMS) va declarar el 30 de gener l'emergència sanitària internacional davant la ràpida expansió del coronavirus i, a mitjans de març, va qualificar la situació com a pandèmia.
Europa, amb les fronteres tancades i milions de ciutadans confinats a les seves cases, s'ha convertit en un dels focus principal del brot.
Davant d'aquesta situació, institucions internacionals i administracions a tots els nivells territorials treballen per reduir la probabilitat d'exposició i contagi i per augmentar la coordinació entre totes les xarxes sanitàries, amb la finalitat de prendre majors mesures de prevenció i homogeneïtzar programes de tractament, quarantena i conscienciació.
En aquest context, un òrgan com el Consell de Relacions Laborals col·labora en la tasca en el sentit assenyalat per la Organització Internacional del Treball, OIT, que destaca que " serà essencial instaurar un clima de confiança mitjançant el diàleg social (...).
Això és especialment important en moments de creixent tensió social.
Així doncs, a Catalunya, el Consell de Relacions Laborals, compromès en la promoció d'una autèntica cultura de la prevenció i en elevar el nivell de protecció de la salut i la seguretat dels treballadors i treballadores, tot garantint un marc de relacions laborals de qualitat i la productivitat i competitivitat de les empreses de Catalunya ha contribuït en l'adopció de mesures per prevenir contagis i pal·liar els efectes socioeconòmics derivats del COVID-19 mitjançant l'elaboració d'unes Recomanacions per a empreses i persones treballadores sobre actuacions vinculades a les situacions que es puguin produir per l'efecte del coronavirus SARS-CoV-2.
Aquestes recomanacions, que s'han anat actualitzant en funció de l'evolució de la situació, proveeixen d'informació a les empreses i treballadors i treballadores de Catalunya i contenen una bateria extensa de mesures de prevenció ambientals, organitzatives i individuals i també un seguit d'actuacions possibles en l'àmbit de les relacions laborals.
En concret, es recomana, sempre que això sigui possible, vehicular preferentment mesures de flexibilitat, com ara el teletreball, com a opció susceptible de generar menys efectes adversos tant en la persona treballadora com a la pròpia empresa que la suspensió del contracte i també formula recomanacions concretes de seguretat i salut per a la implementació del teletreball.
En línia, igualment a les indicacions de l'OIT, el document considera el diàleg social a nivell de les empreses essencial, perquè les persones treballadores necessiten ser informades i consultades i saber quins seran les repercussions sobre les seves pròpies condicions d'ocupació i quines mesures poden prendre per la seva pròpia protecció.
Alhora, a més de les institucions i administracions ja citades, aquesta situació d'alarma ha generat un moviment d'empreses i entitats de tot el món que també esmercen esforços per impulsar nombroses actuacions per contribuir a la lluita contra la pandèmia del COVID-19.
Un comportament responsable que demostra com les empreses creen valor econòmic pel seu accionariat però també generen un valor social per a les comunitats on estan situades.
Un rol social que preserva els seus interessos però que també assegura la seva sostenibilitat futura.
A Catalunya són moltes les empreses i organitzacions que s'han sumat a aquesta crida internacional.
Aspecte que posa de manifest que, Catalunya, és un territori compromès amb l'impuls de la responsabilitat social i l'ètica en moments tan complicats com l'actual.
Algunes d'aquestes empreses responsables formen part del Mapa d'experiències destacades del Consell de Relacions Laborals.
Provenen de sectors d'activitat molt diferents i també tenen una dimensió diversa, però comparteixen la necessitat de generar un impacte social positiu i responsable que permeti tornar a la normalitat el més aviat possible i amb les millors garanties.